Edictum: március 2018
• Fagyos hírek a nagyvilágból - Körkép a tél utolsó napjairól
• Mit tartogat számunkra a jövő? - Titeket kérdeztünk
• A kokárda is lehet divatos - Piros-fehér-zöld trend
• Sok hűhó pár vizsgáért - Megörökített parapillanatok
• A húsvét története - Miről is szól az ünnep?
• Olvadó szívek - Tavaszi zsongásról suttognak a falak
• Húsvéti hiszti és vészes vizsgák - Dr. Who segít
• Maja horoszkóp - Tengerentúli személyiségjegyek
• Húsvétra hívó - Ünnepre hangoló megfejtenivaló
Az Edictum szerkesztősége
Kellemes Húsvéti Ünnepeket Kíván!
Fagyos hírek a nagyvilágból
Jó ember a hóember
A szomszédos Ausztriában, Gráctól nem messze meglehetősen nagy kavarodást okozott egy mindössze 9 éves fiú, pedig ő nem tett mást, mint túlzottan örült a hónak. Az ifjú varázsló fáradtságos munkával megépített egy tucatnyi hóembert a metsző mínuszokban, szívét-lelkét beleadva. Művei az odaadó gondoskodástól felszabadult mágikus energiák hatására önálló életre keltek és természetesen azonnal elindultak felfedezni a környéket. Jó néhány muglival összetalálkoztak, párat még meg is dobáltak hógolyóval. A Varázsbaj-elhárító Osztag azonnal kiszállt a helyszínre, ám a kisfiúra való tekintettel nem hatástalanították a bűbájt, csupán biztonságba helyezték a hóembereket, távol a varázstalan szemektől. A Muglimagyarázat Szerkesztő Bizottság elérte, hogy a szemtanúk az esetet mindössze egy valósághűen megkomponált tréfának tekintsék. Az ifjú mágus családja úgy nyilatkozott: "Nagyon hálásak vagyunk a minisztérium embereinek, hogy figyelembe vették gyermekünk érzéseit. A hóembereket egy hűtött szobába szállásoljuk majd, ha felmelegszik az idő."
Jégcsap szonáta
A méltán híres, különc ír zenész, Art O’Carroll ismét valami lélegzetelállítóval rukkolt elő. Március 3-án szabadtéri koncertet adott, melynek keretében hangszerként csak és kizárólag jégcsapok szolgáltak. "A méretük, az elhelyezésük és az előadótér akusztikája határozta meg művem minőségét" - nyilatkozta a muzsikus. A koncertet egy völgyben tartották. A közönség tagjai páratlan élményként számoltak be a nem mindennapi előadásról, melyen a művész bő két órán át vonultatta fel legismertebb szerzeményeit ebben a különleges feldolgozásban.
Hegymászó a bajban
Szó szerint vérfagyasztó baleset történt az egyesült államokbeli Minnesota államban, ahol egy hegymászó egyensúlyát veszve alágurult a magasból, végig azon az úton, amelyet odáig megtett. A hegy lábához egy hatalmas hógörgeteg formájában érkezett meg. Szerencséjére úgy negyed órán belül egy arra bandukoló kutya megérezte őt és jelezte gazdájának, hogy a nagy hógolyó belsejében ott rekedt valaki. A megmentő mágus egy percet sem tétovázott, bevetette az általa ismert leghatékonyabb bűbájokat és nagyjából öt perc alatt kiolvasztotta a pórul járt kalandort.
::.. .:: Jonathan ::., #varázsvilág hírei
Mit tartogat számunkra a jövő?
Zajlik a jövő évi házvezetői és tanári pályáztatás. Szerinted kik lesznek jövőre a házvezetők? Milyen tantárgyat tanulnál szívesen, mégsem oktatják jelenleg?
Varga Nóra: "Remélem, marad Sárkiapu és Kedves bácsi, Viktorék után ők is egy nagyon jó csapat. Jól kiegészítik egymást; a házvezetőnk minden főnix apukája, bármikor lehet hozzá fordulni mindenféle apró-cseprő bajjal, Kedves bácsi meg a szigorúbb, aki megköveteli a pontosságot és a teljesítményt. Ő fogja össze a házvezetést, Sárkiapu meg a házat, és így marad egész a ház.
Tantárgyak? Hmm.. Szívesen tanulnék a varázslények betegségeiről, de csak a leggyakoribb betegségeket. Jó lenne tudni, hogyan segíthetünk állatainkon."
Vörös Laura: "Igazából tökéletesen elég tárgyunk van az évfolyamokra, bár amit szívesen tanulnék, az az illóolajtan. Úgy hallottam, az régen jó volt. Meg viselkedéselemzést. Vagy akár bármit, ami az állatokkal kapcsolatos, és még nem volt róla szó, vagy esetleg a tananyagban nincs benne. Vagy mondjuk olyanokról is tanulnék, amik a mágikus tárgyakkal kapcsolatosak, pl. milyen bűbájjal lehet rávenni a képeket, hogy mozogjanak, vagy hogy kell színváltoztató tintát csinálni."
Partay Alfréd Benedek: "Szerintem nagy esélye van annak, hogy azok maradnak, akik voltak. Előfordulhat, hogy olyan személy lesz, aki már betöltötte ezt a posztot évekkel ezelőtt. Olyan, mintha nem nagyon engednének oda friss arcokat. Bennem olyan gondolatot ébreszt, mintha a szálakat pár ember mozgatná, ez számomra elég negatív érzetet kelt.
Illemtan tantárgyat szeretném újra látni. Szerintem lenne jövője."
Daisy Blue Berry: "Szerintem mindenki marad, gondolom. Nem ismerem ennyire még itt a tanárokat, hogy ki és milyen házhoz menne. És T-rex se súgott semmi izgit.
Egyébként én a fotográfiát a szakomról nagyon hiányolom, meg úgy az egész művészeteket."
Ónódi Adél: "Először is, nagyon bízom abban, hogy az Eridon élén nem történik változás. A Navinéseknél valószínűleg marad a mostani felállás. Graham tanár úr a legjobb a Levitának; ha lesz is változás, az a házvezető-helyettesi szinten fog történni. Rellon, hm, hm. Nekem úgy tűnik, hogy Magnus professzor élvezi a szerepet, de hogy a házvezető-helyettessel mi a helyzet, azt már tőle kellene megkérdezni.
Szívesen tanulnék történelmet. *finoman vállat von* "
Légrádi-Manó Zselyke: "Most jöttem úgy igazán az iskolába, ezért nem ismerem a tanárokat igazán, nem tudom, kik a "jelöltek". Szívesen tanulnék bármilyen művészeti tárgyat, ezt viszont tudom."
Zelei Viktória: "Szerintem maradnak így a HV-k, vagy nem tudom. A miénk maradjon, az a lényeg. *-* Én az Illemtant hiányolom már nagyon. Annyira szomorú voltam, amikor megszűnt, mert tök sok érdekes dolgot tanultunk, olyan más volt, mint a többi tárgy.
Meg a Melodimágia is jó lenne, azt sosem tanultam még."
Kasza Fanni Stefánia: "Én nem tudom, kik maradnak jövőre, de nem is nagyon izgat. A lényeg, hogy Sárki apu és Kedves cica bácsi megmaradjon nekünk.
Valami rajzórának, vagy a régi művészetis óráknak nagyon örülnék, ha visszahoznák."
Maróti Fanni: "Nálunk nem hiszem, hogy lesz változás, nem is érzem szükségszerűnek. Úgy gondolom, hogy a Navine most úgy tökéletes, ahogy van. Mint mindig, persze. Bevallom, a többi ház életében annyira nem vagyok otthon, de Alastair Magnusnak tök jól állna egy kék házvezetői talár. Mármint a szeme színéhez nagyon menne. *elábrándozik az ecsetére kívánkozó tekinteten, aztán megrázza a fejét* De nekem amúgy tényleg mindegy, hogy a többi házat ki irányítja. *megvonja a vállát*
Több művészetes tárgy kellene szerintem. Legalábbis művészetet tanuló mestertanoncként elbírnék még néhány szaktárgyat, de alapképzésen sem ártana bővíteni a kínálatot."
Lóránt Bence: "Sajnos nem ismerem az itteni viszonyokat, még nagyon új vagyok.
Szívesen tanulnék viszont egy "Bagolykői Kiskapuk" tantárgyat, amiben a felsőbb évesek tapasztalatai vannak, hogy mit és hogyan lehet megúszni, legyen az a házirend, vagy beadandó felől nézve"
::.. .:: Átlagsrác ::., #bagolykő harsonája, #körkérdés
A kokárda is lehet divatos
Szalagrózsa, szalagcsillag vagy kokárda - a március 15-ére való emlékezés elmaradhatatlan kelléke a szív fölé tűzött, nemzeti színű egyenszalag. Azonban nem kell mindegyiknek úgy kinéznie, ahogy a '48-as forradalom idején - vannak olyan formulák, melyek a kitűző alapot véve, mozgó jelenetet ábrázolnak a forradalom nagy pillanatairól.
A magyar kézműves szcéna szívesen kísérletezget a különböző kokárdák kiegészítésével. Tágabb értelemben a kokárda minden ruhára, sapkára vagy bármilyen tárgyra helyezett jelvényt jelent; csak szűkebb értelmezésben beszélünk nemzeti színű szalagból készített, kerek alapú kitűzőkről. Vagyis a nagyobb értelmezésben vett kokárda lehet gyűrű, nyaklánc, vagy éppen fülbevaló is.
A kinyíló és becsukódó rózsák a kialakuló szabadságharcot, a forradalom kiszélesedését jelképezik. Eredetileg a kokárda a 18. században, még a nagy francia forradalom előtt, kissé más jelentéssel bírt. Akkor még egyszínű, sapkára tűzött szalag volt, ami a különböző politikai pártállásokat képviselte. A nemzeti színű trikolor csak a francia forradalommal terjedt el Európa-szerte. Mégis, talán a magyarországi forradalom idején vált elég jelentős szimbólummá ahhoz, hogy több, mint egy évszázaddal később is március 15-e eljöttével feltűzzük a jelvényt.
Olykor a mosolygós forradalmárokat is kisebb-nagyobb formában a mellünkre tűzhetjük, hogy megjeleníthessük a bennünk rejlő lázadót, aki a rendszer elnyomása ellen lép fel. Bármilyen formát és alakot válasszon is a megemlékező, a március 15-e muglik és mágusok számára is meghatározó időpontja a magyar történelemnek.
::.. .:: Tintafolt ::., #időszerű
Sok hűhó pár vizsgáért
Révay Lili nagyon meggyőző tud lenni. A jókedélyű navinésnek állítólag pocsékul sikerült az egyik vizsgája, ám korántsem biztos, hogy a tanára is eképpen fogja értékelni. Rajta kaptuk ugyanis, ahogy nem sokkal a megmérettetés után lelkesen magyaráz az említett professzornak, aki szinte elolvadt a lány szavaitól és életerejétől. Szóval nem vennénk mi olyan biztosra azt a rossz eredményt. Könnyen megremeg az a javítópenna a kézben, ha egy ilyen kedves diákot kell lepontozni.
Allan Colton Fisher megelégelte a sok tanulnivalót meg az egész év végi felhajtást. A zöldek prefektusa úgy döntött, félreteszi diétáját és kirúg kicsit a hámból. Egyik este berobbant a konyhába és rögtön egy kézjellel adta a manók tudtára, hogy ne aggódjanak, hiszen békével érkezett. Csak éppen szeretne felfalni mindent, ami nem él és mozog. Az sem aggasztotta, hogy másnap mennyire bánja majd meggondolatlan tettét.
Mezősi Nyeste mélyet lélegzett, háromig bent tartotta, aztán héthez érve szép lassan kifújta. Ezt többször megismételte az udvaron állva, egy kovácsoltvas díszkeretbe kapaszkodva. Azt mondják, azért volt erre szüksége, mert még előtte állt az a vizsga, amelytől a legjobban tartott. Az arra járók közül többen attól féltek, hogy a visszahúzódó unikornis mindjárt ájultan esik össze. Ez szerencsére nem következett be végül és azt is reméljük, hogy sikeresen letudta a dolgozatát.
Matt Philipsre aztán nem lehet azt mondani, hogy ne vetett volna be mindent tudatlanságának és a tesztekre való készülés hiányának palástolására. Meglehetősen kicsípte magát a vizsgáira. Nem csak hogy lélegzetállító, kifejezetten elegáns összeállítást viselt talárja alatt, de az illata is egészen mennyei volt, a frissen mosott, belőtt hajáról már nem is beszélve. Ha az igyekezetért járna osztályzat, az Edictum szerkesztősége egy Várakozáson felülit mindenképpen megszavazna az ifjú, piercinges titánnak.
Lina Bellini egyik hétvégén egy egész napon át az ágya mellett üldögélt és egyebet sem tett, mint a tananyagot magolta. A Bűbájtant még hangosan fel is mondta, hiszen azt igazán szereti. Ahogyan különben a süteményeket is, amelyből szokás szerint maga mellett tartott egy szép nagy tállal. Ha lélegzetvételnyi szünethez jutott, jóízűen beleharapott egy-egy szimpatikus példányba. Mondanunk sem kell: mindegyik darabot kifejezetten szimpatikusnak találta.
::.. .:: Jonathan ::., #paparazzi
A Húsvétot mint a keresztények legnagyobb ünnepét tartják számon. Ekkor Jézus feltámadására emlékeznek a templomokban, szerte a világon. A történet szerint két nappal Húsvét vasárnap előtt, pénteken feszítették keresztre a római katonák. Azzal vádolták Jézust, hogy forradalmat indíthatott volna a tanításaival, és hogy ő akart lenni a király. A képeken ábrázolt alak fején lévő töviskoszorú ennek a szóbeszédnek az eredménye. Kezét, lábát odaszegezték a kereszthez, és a feje fölé odatűztek egy papírt, amin ez állt: I.N.R.I. - Iesus Nazarensis, Rex Iudeae. Magyarul ez annyit tesz: Názáreti Jézus, Júdea királya. Néhány órán belül elérte a halál; a családja eltemette, zsidó szokás szerint egy barlangot ásva a domboldalba az Olajfák Hegyén, és egy nagy, nehéz kővel takarták be a sír száját. Másnap szombat volt és olyankor a tízparancsolat szerint pihenni kell; így a családja és a tanítványai csak vasárnap mentek ki megint a sírhoz, mely addigra már üres volt. Egy angyal állt mellette, és azt mondta a gyászolóknak: "Nincs már itt, mert feltámadt!"
A dátum évről évre változik - akkor vajon hogyan tudják, mikor kell megülni a Húsvétot? Meg kell figyelni, mikor van az első telihold március 21-e, azaz a tavaszi napéjegyenlőség napja után. A holdtölte utáni első vasárnap lesz húsvét vasárnapja. Azért tudják, hogy ez a dátum, mert a Biblia szerint az ekkor ünnepelt zsidó Peszach első napján tartóztatták le Jézust. Az úgynevezett Utolsó Vacsora alkalmával Jézus és a tanítványai a Peszach előestéjén szokásos Széder estet ünnepelték meg, megtörve a maceszt, vagyis az élesztő nélkül sütött kenyeret, és megitták az előírt több pohár bort.
Hogyan jön ehhez a történethez a nyuszi és a tojás? Őstra istennő ünnepének a neve ragadt a húsvétra, mely németül Oster, angolul pedig Easter. Az istennőt szimbolizálták mind a ketten; ez utóbbit Németországban kezdték el újra húsvéti szimbólumként használni az 1800-as években, és onnan terjedt el ma már a világon mindenhol.
::.. .:: Átlagsrác ::., #időszerű
Olvadó szívek
Mexikóvárosi kaland
Bár Evena Noxen ideérkezésekor tökéletesen nyitott volt a kapcsolatra, melyről mind azt hittük, hogy neki rendelte az ég, menet közben kiderült, hogy szeretett igazgatónk még nem áll készen arra, hogy kinyissa a szívét. Nem kellett hozzá azonban sok, hogy mégiscsak meglegyen az a bizonyos igazi - úgy tűnt az idő és a helyszín tökéletes, csak éppen egy másik férfi volt a kijelölt társ. Szvelovszky Norbert, aki egy magasabb erő hatására vette át a Vajner-birtok irányítását, hamar a nő szívébe lopta magát különös sármjával. Az események a megismerkedésük után hirtelen felgyorsultak, és az újdonsült pár azóta Mexikóvárosban is járt; ott a helyi hagyományok szerinti szertartás kíséretében megtörtént az eljegyzés is, az esküvőt pedig a nyár közepére, telihold idejére tervezik, ugyanis a frigy a Hold áldásával köttetik majd meg. Többen pletykálnak máris gyermekáldásról, ám egy Noxen kisasszonyhoz közeli barát cáfolta ezt a hírt. Kifejtette, hogy Evena előbb a feleség szerepet szeretné kiélvezni, de öt éven belül mindenképpen belekezdenek a családalapításba is.
Lopott pillantások a főpróbán
A bogolyfalvi színház jelenleg futó premierdarabja, az Utolsó Napnyugta főszereplői legendás lények. A szerepek elég nagy kihívást jelentettek a társulatnak, így a rendező, Révay Valentin, lánya unszolására megfogadta társrendezőnek Olive Thalia Belmonte tanárnőt. A próbák során aztán a két erős akaratú fél gyakran feszült egymásnak, így heves vitáknak se volt híján a színház. Ilyenkor ugyebár két eset történhet meg: főhőseink vagy örökre egymásba szeretnek, vagy annyira meggyűlölik egymást, hogy a másik említésére is felmegy bennük a pumpa. A főpróba előtti héten - több kellékes elmondása szerint is -, annyira összevesztek, hogy az kis híján tettlegességig fajult, ám Belmonte tanárnő ahelyett, hogy felpofozta volna a konok férfit, csak elrohant és nem tért vissza. Csodálkoztak is, amikor a főpróbán a hölgy helyet foglalt Révay úr mellett, ám néhány pillantásból megértették, hogy valószínűleg sikerült a feszültségeket tisztázni - sőt, valószínűleg egy új irányba terelik ismeretségüket. Erre pedig a legjobb bizonyíték Révay Lili megszerzett vizsgája, melyen kijelenti, hogy Olive prof SZERETI az apukáját. Éljen soká a kapcsolatuk!
Harcias hormonok
A sportolás nagyon hasznos, ha az ember karban szeretné tartani a testét - és úgy néz ki, ugyanez igaz arra is, ha a szívéről van szó. Jeffrey Kai Hampton köztudottan egy olyan figura, akit megjegyeznek az emberek, hiszen sajátos kifejezőstílussal rendelkezik. A legutóbbi kviddicsmeccsen ismét bebizonyította, hogy ő nem az az unalmas fajta, ugyanis sárga talárja ellenére a tömeget megmozgatva igyekezett kibillenteni nyugalmi helyzetéből az ellenfelet. Így figyelt fel rá évfolyamtársa, Emily Dorothea Fisher, avagy az íjász lány is, akinek bár nem éppen a stílusa a kviddics, úgy érezte, egyetlen meccs erejéig kisegíti a csapatot. Milyen jól tette! Itt találkozott össze a tekintetük már a kézfogásnál, és egész meccs alatt szinte tapintható volt a feszültség kettejük között. Többen úgy vélték, hogy játék alatt a Levidon játékosa a Relline védelmét is élvezte, később pedig együtt távoztak a pályáról; sőt, azóta se nagyon látták őket egymás nélkül. Vajon mit szólnak ehhez a kapcsolathoz a testvérek? Nem valószínű, hogy örömmel fogadnák.
Az enyhe idővel egyre több a megfázás, sorra jelennek meg a náthával küszködők a gyengélkedőn, remélve, hogy hamar elmúlik a kínzó megbetegedésük. Talán a hosszú sor miatt, talán csak mert önálló akart lenni, Varga Nóra úgy gondolta, a főzetet maga is megoldja. Azonban a könyvtárban nem sok hasznos információt talált, vagy talán maga a könyvtáros is távol volt, így az első tanárt, akivel találkozott, leszólította. A nagyon szerencsés "áldozat" Várffy-Zoller Róbert lett, aki készségesen szaladt a bajba jutott hölgy segítségére. Ha valaki már komolyabban ránézett Nóri pofijára, megállapíthatta, hogy gyönyörű kék szemei vannak, így egy jól irányzott pillarebegtetéssel könnyedén elcsavarhatta bárki fejét. Ő azonban eddig kitartóan kutatott az igazi után, és most úgy tűnik, végre megtalálta. Várffy professzor ugyanis már az első húsz percben a karjai közé ölelte a betegeskedő főnixlányt, és ígért neki mindent, ha vele egy szerelmes csókot vált. Hogy az eset hogyan folytatódott, arról sajnos nincs tudomásunk.
Szerelem, javított kiadásban
Sosem könnyű, ha valaki csak úgy megörököl egy állást, hiszen van olyan munkatársa, akit talán sosem ismer meg egy papírlapon beadott jelentkezésen kívül. Így járt a napokban az Edictum főszerkesztője, Jonathan Gerhard Van den Bergh is, aki a folyosón akadt össze egyik lektorával, Rozsos Annamáriával. A lány egy nagy halom könyvet cipelt, mert bár sárga, nem kevés kék vér is folyik az ereiben, míg Mr. Van den Bergh segítség helyett szót emelt a tanulás ellen. Szó szót követett, az úr csípős megjegyzéseit a hölgy lazán csapkodta lefelé, és a főszerkesztőt éppen ez hozta lázba, hiszen ilyen különleges nővel régen nem volt dolga, és ez az izgalom egyre fokozta amúgy stagnáló kedvét. A nagy bejelentésre, mely szerint ő a főnöke, a lány közömbösen reagált, ami annyira meglepte a rellonost, hogy egyből randevút kért tőle. Annamária erre csak elmosolyodott, majd elsétált. Drukkoljunk nekik, hogy az Edictum első szerelmespárjává váljanak!
::.. .:: Átlagsrác ::., #suttogó falak
Nagyon félek a húsvéti locsolástól. Egyszer az egyik srác belesprézte a kölnit a szemembe és azóta attól rettegek, hogy megint ilyen baleset történik. Mit tegyek, hogy elmúljon a félelmem?
Ha emlékszel arra, hogy ki volt a srác, keresd fel, beszélgess vele. Szerintem nem szándékosan csinálta ezt, és valószínűleg ő is hasonló problémákkal küzd, csak lehet a közeledbe se mer menni az eset miatt. Szerintem részedről egy nagyon szép gesztus lenne, ha nyitnál felé.
El ne hervadj!
Úgy érzem, hogy nagyon rosszul sikerültek a vizsgáim. Az LLG főleg, pedig az az egyik kedvenc órám. Bár lehet, hogy ennek főleg Belmonte professzor az oka. Lehet, többet kellett volna készülnöm az órákra ahelyett, hogy róla ábrándozom, de csalóka az ügy, mert én azt hittem, ezzel valahogy a legendás lényekhez is közelebb kerülök és könnyebben okulok róluk. Mármint azzal, hogy a tanárnőre ennyit gondolok. Lényeg a lényeg, aggódom, mi lesz a végem. Megbukni csak nem fogok. Ugye nem? Mit csináljak, hogy ne rágjam magam ezen ennyit? Változtatni már úgyse tudok, nem igaz?
Kedves MrB!
Belmonte tanárnő és az ő tekintete olyan, amit ha valaki ki tud védeni, akkor ő egy hős, vagy nem nagyon érdeklik a lányok. De komolyan veszélyes, úgyhogy emiatt ne nagyon emészd magad, erről nem te tehetsz. Én az ő mágiája ellen úgy küzdöttem anno, hogy minden extra szorgalmit beküldtem, így volt olyan év, amikor elkerültem a vizsgázást. A házadnak is jó, hiszen nőnek a pontjai, neked is, mert büszkék lesznek rád, és ezen felül maradhat szabad időd az álmodozásra. Belmonte tanárnő sokunk első szerelme, nincs ezzel baj.
Kívánom, hogy sikeres vizsgáid legyenek!
Ch'en: január 2 - január 21.
Jelentése: Fekete Vihar, Fekete Ég, Hold, Egy Virág, Nyugat
A Ch'en jegyű ember megbízható, néha erőszakos, aki elhatározásaihoz keményen és a végsőkig ragaszkodik. Tele van ambícióval és kedveli a nagy hatású gesztusokat. Szorgalmas, munkájára büszke, kiegyensúlyozott egyéniség. Sikereiben, szerencséjében nagy része van jól megalapozott önbizalmának. Kitartó, elgondolásaiban és cselekedeteiben megfontolt. Lassú mozgású, aki csak hosszas mérlegelések után hoz érdembeli döntéseket. Bár takarékos, pénzügyei többnyire kuszáltak.
Napszak: éjszaka | Fő irány: Nyugat | Holdkövek | Hold energiái
Yax: január 22 – február 10.
Jelentése: Zöld Vihar, Vénusz, Két Virág, Dél
Meríts képességeidből, hogy harmóniát teremts a körülötted lévők számára. Egyik legkiemelkedőbb képességed az, hogy béketeremtő vagy, és általa sok jót tehetsz a világért. A Yax jegyében született ember kissé szétszórt, és csak nehezen tudja elhatározni magát bármire, ezért terveit és elhatározásait nem mindig fogja végrehajtani. Kicsit könnyelmű, pénzügyeit túlságosan nagyvonalúan kezeli. Mégis sikereket ér el, mert gyors helyzetfelismerése, sőt, időnként ravaszsága minden nehézségen átsegíti. A külsőségekre és a külső megjelenésre rendkívül sokat ad.
Bolygó: Vénusz | Fő irány: Dél | Gyengéd | Kedves
Zatz: február 11. – március 2.
Jelentése: Fehér Vihar, Béka, Béka Csillagkép, Három Virág, Észak
Igazi életművész. Nagy hatással van embertársaira és mindenkinek imponál. Jó társalgó, vendégszerető ember. Egyszerűen tud élni; a kalandos és izgalmas élményeket, a kockázatokat messze elkerüli. Magabiztos fellépésű, jó ízlése és művészi érzéke van. Erőt adó állata a béka, amely szimbolizálja az alkalmazkodóképességet, valamint a kényelmet és a változást. A békák gyors és nem erőltetett ugrásokat végeznek a tudatosság egyik színpadáról a másikra. Öleld meg a változásokat, melyek megjelennek életedben. Erőd a változásban rejlik.
Állat: béka | Fő irány: Észak | Kora reggeli órák | a Nap órái
Keh: március 3 – március 22.
Jelentése: Vörös Vihar, Fák, Szarvas, Kelet
Némileg titokzatoskodó, kiismerhetetlen. Könnyen megsértődik, gyakran elégedetlenkedik, kötelességeinek nem mindig tesz eleget. Hangulatainak rabja és mindent túlzásba visz. Nem készít előre terveket, többnyire jól működő megérzéseire és ösztöneire hallgat. Ennek a tulajdonságának köszönheti meglepő sikereit és legnagyobb kudarcait egyaránt. Tűz energiával rendelkezik, így erőt adó színe a vörös. Öleld magadhoz ezt a hatalmas erőt, hogy a világ megismerje tüzes természetedet! Erdőben való meditálással növelheted természetes erődet.
Állat: őz és szarvas| Fő irány: Kelet | Színe: vörös | Természet és annak egyensúlya
Mak: március 23 – április 11.
Jelentése: Zárt, Rejtett, a 3-as szám Istene
E jegy jelentése kevésbé van tisztázva. Mak egy rejtély és pontosan ez tesz rejtélyessé téged is. A szavak határozzák meg jegyedet, és ez rejt és zár be, illetve utal valamire, ami fedve vagy rejtve van. Ha ezt a kis személyes időt másoktól távol töltöd, felfedezheted a létezés misztériumát. A Mak jegyű ember igazi vezető egyéniség. Élénk és mozgékony, sokszor képtelen egy helyben megülni. Kedves, jószívű, áldozatra kész, törekvő és magabiztos; ugyanakkor szerény és érzékeny lelkületű is. Nyíltsága és őszintesége rendkívül népszerűvé teszi embertársai szemében.
Akár a medve | Erő-szám: három | Meditálás | Rejtély
K'ank'in: április 12 – május 1.
Jelentése: Föld, Kutya, Sárga, Alvilág, Sárga Nap
A Nap alatt ülve, meditálva jön elő a bölcsesség számodra. A Földben és a Földön is időzz egy kicsit. Ha lehetséges, látogass el egy barlangba, és tapasztald meg azt a nyugalmat, amit Föld belseje ad. A K'ank'in jegyű ember kényelmes, elhatározásaihoz szilárdan ragaszkodik. Cselekvéseiben néha kifejezetten vakmerő, ilyenkor indulatai vezérlik. Mindent kritikával fogad, gondolkodásmódja fölényes és nagyvonalú. Nem szereti a nagy erőfeszítéseket. Nehéz a bizalmába férkőzni, és kissé magányos alkat.
Állat: kutya | Színe: sárga | Nap és Föld | Lelki erő
Muwan: május 2 – május 21.
Jelentése: Huhogó Madár, Esőisten és Felhők, Tűz
A Muwan jegyű ember jó ízléssel, a művészet szeretetével, megáldott ember. Derűs kedélyű, elégedett, emberszerető és tapintatos. A rendet szereti és igyekszik is fenntartani azt maga körül. Kissé nyárspolgári vonásokat hordoz. Vonzzák a nagy ideálok. Kedveli a szertartásokat, és nem túl anyagias.
Állat: bagoly | Tűz és víz | Viharok | Villámlás
Pax: május 22 – június 10
Jelentése: Ültetési Időszak, Puma, Pára, Nyíl, Dob
Személyes erőd az emberek vezérlete, sokszor merítenek belőled energiát. Egyenes a természeted, mint a nyíl, és erőd olyan, mint a dob üteme. A Pax jegyű ember szórakozott, nyugodt és optimista alkat. Lelkiismeretes, és mindenről tárgyilagos véleménye van. kiváló ízlése, sőt művészi képességei vannak, melyekkel könnyen népszerűvé teheti magát. Rokonszenves viselkedésével sok pártfogót szerez maga mellé. Rendszerint remekül megállja helyét az életben.
Állat: jaguár | Elem: pára | Föld, víz, tűz | Vezetés
Keyab: június 11 – június 30.
Jelentése: Teknőc, Hold, Istennő, Egy Isten
A mindennapi jelenségek mélyebb értelmét keresed. A Keyab jegyű ember érdeklődő és kíváncsi, ugyanakkor rendkívül kellemes természetű. Emberszeretete és nagylelkűsége, jó humorérzéke népszerűvé teszi mindenütt. Segítőkészségében mindig messzire megy, és önmagának is örömet szerez azzal, ha másoknak jót tehet. Gyengéje, hogy kissé feledékeny.
Állat: teknős | Bölcsesség | Hold | Spiritualitás
Kumk'u: július 1 – július 20.
Jelentése: Gabonaszem, Krokodil, Kagyló a Kukorica Felett,
Két Úr, Sötét, Itzamnas Eső Istenei és Növények
Kissé szeszélyes, hangulatember. Élete meglehetősen változatos, de a küzdelmek elől kitér, sőt, azokat szinte nem is ismeri. Ennek ellenére néha elégedetlen önmagával. Határozott cél nélkül is tartalmat tud adni életének. Néha kissé különcködő, ám környezete így is elfogadja. Gyakran világosan látja a dolgok másfajta kimenetelét és becsüli azt a bölcsességet, mely mindkét perspektívából származik.
Állat: krokodil | Időzítés | Türelem | Túlélés
Wayeb: július 21 – július 25.
Jelentése: Szerencsétlen Napok, a Föld Istene, Kísértet,
a Hiányzó Napok (rövid 5 napos hónap)
Van egy erős kapcsolatod a másvilágokkal és dimenziókkal. Érzékeken kívüli érzékelésed, melynek segítségével képes vagy a mi világunk és a másvilág között átjárni. Nagyvonalú vagy, aki nem szereti a veszekedést, a bizonytalanságot, és másokkal szemben igen elnéző. Hűséges és állhatatos vagy, nemcsak a szerelemben és a házasságban, de a rád bízottakat is megbízhatóan kezeled. Meleg lelkű vagy, aki mindenre azonnal reagál. Nagy súlyt helyezel arra, hogy a világ tudomást szerezzen létezésedről.
Legrövidebb maja jegy | Másvilági erők | Felboruló egyensúly | Anomália
Pop: július 26 – augusztus 14.
Jelentése: Jaguár, Törzsfőnök, Vezető, Puha Föld
Tipikus vezetőnek mondható. Tiszta éleslátást és iránymutatást adhatsz azoknak, akik körülötted vannak, és a saját szükségleteikre is érzékenyek. Képességed másokat védelmez. A Pop jegyű ember igen ambiciózus és hatalmas önbizalommal rendelkezik. Filozofikus alkat, akinek kitűnő előadókészsége van. Előrelátó és leleményes, de kissé mesterkélt. Kissé egocentrikus, de amellett nagyon tapintatos.
Inspiráló erő | Föld | Jól alkalmazkodó | Önálló
Wo: augusztus 15 – szeptember 3.
Jelentése: Fekete Ég, Fekete Jaguár, Fekete Vihar, Éjszaka, Béka, Két puha Föld
Az Wo jegyű ember nagyon alapos, sőt, kissé már-már aprólékos, aki mindent tüzetesen megvizsgál. Rendkívül céltudatos, csak a reális lehetőségekkel számol, így nem csoda, ha sokan azt mondják róla, hogy számító. Mindig tervszerűen cselekszik, a kerülő utakat nem szereti. Ha valaminek értelmét látja, akkor nem kíméli saját erejét. Jó ízlésű és tehetséges.
Állat: béka | Szürkület és napfelkelte előtt| Rejtett bölcsesség | Tudatosság
Sip: szeptember 4 – szeptember 23.
Jelentése: Vörös Kapcsolat, Vörös Ég, Vörös Vihar, Őz, Szarvas
A Sip jegyű ember csendes, tartózkodó és pontos. Bizonytalankodó, akiben kevés az önállóság. A hibákért mindig másokat okol. Mindent alaposan és precízen előre kiszámít, ennek ellenére sokat bizonytalankodik. Általában erején felül vállalkozik, emiatt gyakran tűnik gondterheltnek. Magas rendű célokat tűz maga elé, melyeket nem mindig sikerül megvalósítania.
Állat: őz, szarvas | Erő-szín: vörös | Tűz és levegő | Kegyelem
Zotz: szeptember 24 – október 13.
Jelentése: Denevér, Hal, Két Moha, a Tél Kezdete
A Denevérek nagyon érzékeny lények, és a tőlük származó erőd az intuíció, az érzékenység, és az a képesség, hogy átláss az illúzión. A Zotz jegyű ember kedélyes, finom lelkű, gyengéd, de csak kevéssé szenvedélyes. Szereti a nyugodt munkakörülményeket és a rendezett életet. Vitákban csak tisztes eszközökkel vesz részt, többnyire könnyen megsértődik. Jóhiszemű, becsületes, ezért könnyen kezelhető és befolyásolható. Ért ahhoz, hogy mindenkivel megkedveltesse magát, és mindenkit nagyon hamar a bizalmába fogad - talán túlságosan hamar is.
Állat: denevér, hal | Földanya | Víz és levegő | Mélység
Sek: október 14 – november 2.
Jelentése: Ég és Föld
Képes vagy minden szituációt elemezni és felfedezni a leghatásosabb megoldásokat. Ez egy nagyszerű képesség, amivel segíteni tudod a világot. A Sek jegyű ember szellemes, magabiztos és ügyes. Materialista, humoros és kissé cinikus. Elsőrangú szervező, de nagy gondot fordít a külsőségekre. Nem tudatosan, de hajlik az önzésre, tudtán kívül van benne valami parancsoló és tekintélyt teremtő erő. Nehezen felejt, és nehezen bocsát meg. Jó ízlése és művészi érzéke van.
Produktivitás | Felsőbb dolgok | Föld és ég | Mentális energiák
Xul: november 3 – november 22.
Jelentése: Kutya Napsárga Farokkal, Madár Napok, Kutya Isten
Hűséges, erős, következetes. Erős kapcsolatban áll a következő élettel, és segít elengedni a félelmeiket azoknak, akik félnek a haláltól. Elmélyedő, filozofikus alkat. Becsvágyó, minden kérdésben képes azonnal dönteni. Elszánt ember, aki családjáért minden áldozatra képes. Titkon nagy álmokat dédelget, és élvezi a nyilvános szereplést. Mindenkitől sokat követel, mert önmaga is sokra képes.
Állat: kutya | Reinkarnáció kísérője | Szélsőséges | Lojalitás
Yaxk'in: november 23 – december 12.
Jelentése: Új Nap, Nap Isten, Vörös Felhők, Zöld
Szellemes, szereti a változatosságot, élvezi a bókokat és a hízelgést. Ennek ellenére az idegenekkel szemben bizalmatlan. Nem tűri, hogy ellenőrizzék vagy irányítsák, túlságosan is nagyra becsüli a függetlenséget. Érdeklik a tudományos problémák, szeret tanulni, egyszóval minden iránt nyitott. Nagyon munkabíró és munkaszerető, de tud és szeret reprezentálni is. E jegynek legnagyobb buktatója a kétség. Próbálj meg bízni saját és mások döntéseiben egyaránt!
Kétség | Nap Isten (Ah Kin) | Gyógyító| Szavakkal gyógyítás
Mol: december 13 – január 1.
Jelentése: Víz, Felhők, Gyűjt, Jaguár, Összegyűjtés
A Mol jegyében született ember mindennél többre becsüli a szabadságot. Elhatározásaihoz makacsul ragaszkodik. Kissé szórakozott, de ügyessége és élelmessége többnyire magas pozícióba juttatja. Harcias természetű, de sohasem rosszindulatú. Élénk fantáziája van, de minden problémát természetes egyszerűséggel tud megoldani. Ragaszkodik a formaságokhoz és a hagyományokhoz. Bárhol megjelenik, rövidesen az érdeklődés középpontjába kerül.
Állat: jaguár | Víz | Esőcsináló | Hatalom és misztérium